Miesasiakas poistui oululaiskampaamosta maksamatta viime torstaina, eikä kyseessä ollut kenties ensimmäinen kerta.

Tältä näyttää juoksutukan ottajan "kaksoisolento", oikea Hulk Hogan. SPLASH/AOP

Oululaisen hius- ja kauneusstudio Ugly Ducklingin omistaja Päivi Härkönen kirjoitti tapauksesta Facebook-päivityksen 23. elokuuta.

Hän listaa siinä miehen tuntomerkit seuraavasti: 180 senttiä pitkä, 50–60-vuotias, olkapäille ulottuva tasamittainen blondattu ja harmaaksi sävytetty tukka, pälvikalju ( Hulk Hogan style), tumma juurikasvu, tumma parta ja viikset, joissa paljon harmaanvalkoista. Normaalivartaloinen, aavistuksen mahakas, siististi pukeutunut, lipallinen tumma hattu päässä ja reppu selässä, tumma takki. Puhuu Etelä-Suomen murteella.

– Olen saanut sen jälkeen ainakin neljältä kampaajalta viestiä, että heillä on viimeisen vuoden aikana käynyt tuntomerkkejä vastaavan miehen kanssa samalla lailla, Härkönen kertoo.

Hulk Hogania muistuttava mies on hänelle tulleiden yhteydenottojen mukaan huijannut myös paikallista hotelliyrittäjää ja ruokakauppiasta.

”Periaatteesta harmittaa”

Härkönen otti itse miehen ajanvarauksen vastaan, mutta kollega teki varsinaisen työn.

Erikoinen olemus jäi oitis kauneusyrittäjän mieleen. Samaten se, että mies mutisi nimensä epäselvästi eikä antanut puhelinnumeroaan.

– Hän väitti, ettei hänellä ole puhelinta, Härkönen kertoo.

Kampaamotuolissa mies oli kollegan puheiden mukaan miellyttävää seuraa. Hän jutteli niitä näitä, kertoili avoimesti elämäntilanteestaan ja taisi vähän lirkutellakin.

Miestä puunattiin noin sadan euron edestä: tasoitettiin latvat, värjättiin tyvi ja sävytettiin loput hiuksista, siistittiin parta.

Maksun hetkellä mies taputteli taskujaan ja totesi, että lompakko oli unohtunut kotiin. Vaan ei hätää, hänhän asuu ihan tuossa kulman takana. Kampaaja luotti mukavaan asiakkaaseen, joka ei kuitenkaan enää koskaan palannut.

– Periaatteesta harmittaa. Se oli maksavan asiakkaan ajasta pois, Härkönen sanoo.

Valenimi käytössä?

Mies kertoi ajanvarauksessa nimensä, mutta Härkönen epäilee, ettei se ole hänen omansa. Huijauksen paljastuttua hän googletti nimen oitis. Ensimmäiset tulokset linkkasivat helsinkiläiseen taiteilijaan, joka ei kuitenkaan ollut etsityn pälvikaljun liehuletin näköinen.

– Ensituntumani on, että hän käyttää valenimeä, tai onko jopa varastanut identiteettiä, sillä hän kuulemma rupatteli värjäyksen aikana jotain Taiteiden yöstä, Härkönen pohtii.

Härkönen ei ole tehnyt tapauksesta rikosilmoitusta. Hän kertoo pyrkivänsä selvittelemään miehen henkilöllisyyttä ensin kohtalotovereiden ja sosiaalisen median avulla.

Oulun poliisista kerrotaan, ettei kuvailua vastaavaa rikossarjaa ole toistaiseksi tutkinnassa.